ദേശീയപാത വികസനം കാവനാട്ടെ അലൈന്മെന്റില് കടുംവെട്ട് ഒരു വശത്തുനിന്ന് കൂടുതലായി എടുക്കുന്നത് 11 മീറ്റര് കൊല്ലം: ദേശീയപാത വികസനത്തിന്റെ ഭാഗമായി സ്ഥലമേറ്റെടുപ്പ് വിഭാഗം അതിര്ത്തിക്കല്ലുകള് സ്ഥാപിക്കുന്നതിനിടെ അലൈന്മെന്റില് വരുത്തിയ മാറ്റം ഭൂവുടമകളെ അറിയിക്കാതെ കല്ലുകള് സ്ഥാപിച്ചത് വിവാദമാകുന്നു. കാവനാട് ആല്ത്തറമൂട് ഭാഗത്ത് ബൈപ്പാസ് ആരംഭിക്കുന്നിടത്താണ് അശാസ്ത്രീയമായി കല്ലുകള് മാറ്റി സ്ഥാപിക്കുന്നത്. അലൈന്മെന്റില് മാറ്റമൊന്നും പ്രഖ്യാപിച്ചിട്ടില്ലെങ്കിലും സര്വേയില് തെറ്റുപറ്റിയിട്ടുണ്ടെന്ന ആക്ഷേപം ശക്തമാണ്. ആദ്യഘട്ടത്തില് കല്ലുകള് സ്ഥാപിച്ചപ്പോള് ബൈപ്പാസ് നേര്രേഖയില് വരുന്ന തരത്തിലായിരുന്നു എന്നാല് റോഡ് വികസനത്തില് റോഡിന്റെ ഒരു ഭാഗത്തു നിന്നു മാത്രം ഭൂമി ഏറ്റെടുക്കുന്ന വിധത്തിലാണ് കല്ലിട്ടിരിക്കുന്നത്. ബൈപ്പാസ് ആരംഭിക്കുന്ന ഇടത്താണ് ഇത്തരം ഗുരുതര വിഷയം ഉണ്ടായിട്ടുള്ളതെന്നിരിക്കെ ഭാവി വികസനവും ആശങ്കയിലായിട്ടുണ്ട്. ആല്ത്തറമൂട് മുതല് കടമ്ബാട്ടുകോണം വരെയുള്ള വികസന പ്രവൃത്തികളുടെ കരാര് നടപടികള് പൂര്ത്തിയാകാനിരിക്കെയാണ് ആശയകുഴപ്പമുണ്ടാകുന്ന തരത്തില് അധികൃതരുടെ നടപടി. ദേശീയപാത സ്ഥലമെടുപ്പിന്റെ ഭാഗമായി കല്ലുകള് സ്ഥാപിച്ച ഇവിടെ നിന്നു നേര്രേഖയില് അഷ്ടമുടിക്കായല് വരെ സ്ഥലങ്ങള് ഏറ്റെടുക്കാനുള്ള നടപടിയോ ത്രീ ഡി സര്വേയോ ഇതുവരെ നടന്നിട്ടില്ല. ഇതോടെ ഇവിടെംവരെ സ്ഥാപിച്ചിട്ടുള്ള കല്ലുകള് കൃത്യമായ അലൈന്മെന്റിന്റെയും സര്വേയുടെയും അടിസ്ഥാനത്തിലുള്ളതല്ല എന്നു വ്യക്തം. ഭാവികൂടി കരുതി ഭാവിയിലെ ജംഗ്ഷന് വികസനം കൂടി കണക്കിലെടുത്താണ് ഇങ്ങനെ സ്ഥലം ഏറ്റെടുത്തതെന്നും ദേശീയപാത അതോറിട്ടി അവ ക്രമവത്കരിക്കുമെന്നുമാണ് അധികൃതരുടെ ഭാഷ്യം. എന്നാല് എതിര്വശത്തുള്ള സര്ക്കാര് പുറമ്ബോക്ക് ഭൂമി ഉപയോഗപ്പെടുത്താതെ അശാസ്ത്രീയമായി ഇടത് ഭാഗത്ത് 11 മീറ്ററോളം വീതിയില് ഭൂമി ഏറ്റെടുക്കാന് കല്ലുകള് സ്ഥാപിക്കുകയും തുടര്പാതയ്ക്ക് സ്ഥലം ഏറ്റെടുക്കാന് വിജ്ഞാപനം പോലും ഇല്ലാതിരിക്കുകയും ചെയ്യുന്നതിന്റെ യുക്തിയാണ് അവ്യക്തമായി തുടരുന്നത്.